“Yangi Oʻzbekiston” universiteti faoliyatini yanada takomillashtirish chora-tadbirlari toʻgʻrisida
(resolution, 2026-04-13)

“Yangi Oʻzbekiston” universiteti faoliyatini takomillashtirish orqali sanoatning muhim tarmoqlarida ilgʻor ilmiy tadqiqotlar olib borish, ilmiy va innovatsion yondashuv asosida sanoat mahsulotlari eksporti va ishlab chiqarish samaradorligini oshirish jarayonlariga iqtidorli yoshlarni jalb qilish maqsadida qaror qilaman: 1. Ushbu qarorni qabul qilishdan koʻzlangan asosiy maqsadlar etib quyidagilar belgilansin: (a) eng iqtidorli yoshlar va yuqori salohiyatli professor-oʻqituvchilarning ilmiy maktablarini shakllantirish; (b) ilmiy va innovatsion yondashuv asosida sanoatda eksport hamda ishlab chiqarish samaradorligini oshirish, tannarxni pasaytirishga qaratilgan ilmiy loyihalarni amalga oshirish; (v) dunyo miqyosidagi ilmiy laboratoriyalarni tashkil etish va zamonaviy asbob-uskunalar bilan taʼminlash; (g) xalqaro standartlar va ilgʻor tajriba asosida tibbiyot sohasida taʼlim, amaliyot hamda ilmiy tadqiqot faoliyati uygʻunligini taʼminlash, soha uchun raqobatbardosh va yuqori malakali mutaxassislar tayyorlash. 2. Maktabgacha va maktab taʼlimi vazirligi hamda Oliy taʼlim, fan va innovatsiyalar vazirligining quyidagilarni nazarda tutuvchi takliflariga rozilik berilsin: (a) “Yangi Oʻzbekiston” universitetining (keyingi oʻrinlarda — Universitet) zamonaviy ilmiy laboratoriya bazasini shakllantirish, uni ilgʻor texnologik asbob-uskunalar bilan jihozlash hamda muhandislik-texnik, sunʼiy intellekt, nanotexnologiyalar, “yashil” iqtisodiyot va tibbiyot sohalarini rivojlantirishga qaratilgan ilmiy tadqiqotlarni kengaytirish va ularning transferi boʻyicha samarali tizimni shakllantirish; (b) barcha resurslar, shu jumladan, intellektual va moliyaviy imkoniyatlarni birlashtirish orqali ilgʻor tajriba asosida Universitetda mamlakat iqtisodiyoti va ijtimoiy hayotidagi ustuvor sohalarda yuksak bilimga ega kadrlar tayyorlash va yuqori samaradorlikka asoslangan ilmiy-tadqiqot ishlarini tashkil etish tizimini yoʻlga qoʻyish; (v) aprobatsiya jarayonidan oʻtib, tatbiq etilgan zamonaviy taʼlim texnologiyalari va oliy taʼlim tashkilotini boshqarish tizimlarini respublikaning boshqa oliy taʼlim tashkilotlariga bosqichma-bosqich joriy etish maqsadida Universitet huzurida yuridik shaxs hisoblangan Ilgʻor bilim va tajribalar transferi markazini tashkil etish. 3. “Yangi Oʻzbekiston” universiteti faoliyatini strategik rivojlantirish kengashi (keyingi oʻrinlarda — Rivojlantirish kengashi) 1-ilovaga muvofiq tarkibda tashkil etilsin. Belgilansinki, Universitetni rivojlantirishning strategik yoʻnalishlari va maqsadlarini belgilash, uning faoliyati xalqaro standartlarga mosligini taʼminlash Rivojlantirish kengashining asosiy vazifalari hisoblanadi. 4. Belgilab qoʻyilsinki: (a) Universitetga quyidagi huquqlar beriladi: (i) ilmiy unvonlar va ilmiy darajalar beruvchi ilmiy kengashlar tuzish, ularning tarkibini tasdiqlash; (ii) tegishli ixtisosliklarda ilmiy unvon va ilmiy darajalarni berish, shuningdek, oliy taʼlimdan keyingi taʼlim institutida oʻqitish tartibini tasdiqlash; (b) 2025/2026 oʻquv yilidan boshlab Universitetning magistratura mutaxassisliklari talabalariga Oʻzbekiston Respublikasi Vazirlar Mahkamasining 2022-yil 2-iyundagi 300-son qarori bilan taʼlimning bakalavriat bosqichiga joriy qilingan davlat grantini ajratish tartibi joriy etiladi; (v) 2027-yil 1-dekabrga qadar Universitet uchun olib kelinadigan va muqobili Oʻzbekistonda ishlab chiqarilmaydigan qurilma, dasturiy va texnik vositalar, butlovchi qismlar bojxona toʻlovlaridan (qoʻshilgan qiymat soligʻi, aksiz soligʻi va bojxona rasmiylashtiruvi yigʻimlaridan tashqari) ozod etilsin. 5. “Yangi Oʻzbekiston” universiteti faoliyatini strategik rivojlantirish boʻyicha “yoʻl xaritasi” 2-ilovaga muvofiq tasdiqlansin. 6. Shunday tartib oʻrnatilsinki, unga koʻra Universitetda texnika va tibbiyot sohalaridagi ilmiy-tadqiqot loyihalarini grant asosida moliyalashtirishning yangi mexanizmi joriy etiladi. Bunda: (a) ilmiy-tadqiqot loyihasini bir yillik moliyalashtirish qiymati bazaviy hisoblash miqdorining 2 500 barobaridan yuqori boʻlgan hollarda ushbu loyihani moliyalashtirish xalqaro eʼtirof etilgan tashkilotlar reytingida yuqori 30 talik roʻyxatga kirgan oliy taʼlim tashkilotidan jalb qilingan ekspertlar xulosasi asosida amalga oshiriladi; (b) ilmiy-tadqiqot loyihalariga ajratilgan mablagʻlarning kamida 60 foizi ushbu loyiha doirasida foydalanish uchun tegishli asbob-uskuna xarid qilishga yoʻnaltiriladi, bundan bir yillik moliyalashtirish qiymati bazaviy hisoblash miqdorining 1 040 barobarigacha boʻlgan loyihalar mustasno; (v) ilmiy-tadqiqot loyihasini bir yillik moliyalashtirish qiymati bazaviy hisoblash miqdorining 5 000 barobaridan yuqori boʻlgan hollarda ushbu loyiha rahbariga quyidagi majburiyatlar yuklanadi: (i) ilmiy-tadqiqot loyihasi umumiy qiymatining kamida 20 foizini hamkorlikda moliyalashtirish maqsadida xorijiy va (yoki) mahalliy grantlarni jalb qilish; (ii) ilmiy-tadqiqot loyihasini 3 nafar doktorant va 10 nafar magistrantni jalb qilgan holda amalga oshirish; (iii) ilmiy-tadqiqot loyihasini amalga oshirishda kamida 10 nafardan iborat tadqiqotchilar guruhini tuzish hamda kamida Xirsh indeksi 20 dan yuqori boʻlgan 1 nafar chet ellik olimni jalb qilish; (g) ilmiy-tadqiqot loyihalari qoʻshma moliyalashtirish mexanizmi orqali amalga oshiriladi. Bunda loyiha umumiy qiymatining 60 foizi Davlat budjeti, qolgan qismi esa boshqa manbalar hisobidan ajratiladi. 7. Ilmiy-tadqiqot loyihalarini moliyalashtirish maqsadida Universitetda yuridik shaxs boʻlmagan Ilmiy tadqiqot infratuzilmasini rivojlantirish jamgʻarmasi (keyingi oʻrinlarda — Jamgʻarma) tashkil etilsin va uning mablagʻlarini shakllantirish manbalari etib quyidagilar belgilansin: (a) Davlat budjetidan belgilangan tartibda ajratiladigan mablagʻlar; (b) Universitetda belgilangan tartibda tashkil etiladigan bir yillik magistratura mutaxassisliklarida toʻlov-kontrakt asosida oʻqitishdan tushadigan mablagʻlarning 50 foizi. Bunda ushbu magistratura mutaxassisliklari Universitet kuzatuv kengashining qarorlariga muvofiq belgilanadi; (v) xalqaro moliya tashkilotlarining grantlari, sanoat tarmoqlari va boshqa tashkilotlardan jalb qilingan mablagʻlar; (g) jismoniy va yuridik shaxslarning homiylik xayriyalari; (d) qonunchilik hujjatlari bilan taqiqlanmagan boshqa manbalar. Bunda joriy yil uchun, istisno tariqasida, dastlabki loyihalarni amalga oshirishni jadallashtirish maqsadida Maktabgacha va maktab taʼlimi vazirligiga ajratilgan mablagʻlar doirasida Jamgʻarmaga 20 mlrd soʻmgacha mablagʻ ajratiladi. 8. Maktabgacha va maktab taʼlimi vazirligi, Oliy taʼlim, fan va innovatsiyalar vazirligi, Sogʻliqni saqlash vazirligi, Iqtisodiyot va moliya vazirligining chet ellik mutaxassislarni jalb etgan holda Yevropa standartlari asosida Universitetda Germaniya Federativ Respublikasining oliy taʼlim tashkilotlari bilan hamkorlikda tibbiyot fakultetini (keyingi oʻrinlarda — Tibbiyot fakulteti) tashkil etish toʻgʻrisidagi taklifiga rozilik berilsin. Bunda: (a) Tibbiyot fakultetini tashkil etishda Germaniya Federativ Respublikasining ilgʻor oliy taʼlim tashkiloti strategik hamkor sifatida jalb qilinadi; (b) Tibbiyot fakulteti taʼlim — amaliyot — ilm-fan uygʻunligida tashkil etiladi hamda oʻz klinikasi va tadqiqot markaziga ega boʻladi; (v) Tibbiyot fakultetini tashkil etish xalqaro moliya institutlari va xorijiy hukumat moliya tashkilotlaridan davlat kafolati ostida jalb qilinadigan qarz hisobidan amalga oshiriladi; (g) davlat kafolati ostida xalqaro moliya institutlari va xorijiy hukumat moliya tashkilotlaridan mablagʻlar jalb qilinguniga qadar Tibbiyot fakultetini tashkil etish loyihasining texnik-iqtisodiy asosini ishlab chiqish, Tibbiyot fakultetining oʻquv binosi, klinikasi va tadqiqot markazi qurilishini loyihalash ishlari Ixtisoslashtirilgan taʼlim muassasalari agentligi huzuridagi Iqtidorli yoshlarni qoʻllab-quvvatlash jamgʻarmasi hisobidan amalga oshiriladi. 9. Investitsiyalar, sanoat va savdo vazirligi: (a) Tibbiyot fakultetini tashkil etish loyihasini 2026-yilgi davlat tashqi qarzi hisobidan moliyalashtiriladigan loyihalar roʻyxatiga kiritsin; (b) Maktabgacha va maktab taʼlimi vazirligi hamda Sogʻliqni saqlash vazirligi bilan birgalikda Tibbiyot fakultetini tashkil etish uchun qarz mablagʻlarini jalb etish choralarini koʻrsin. 10. Maktabgacha va maktab taʼlimi vazirligi ikki oy muddatda: (a) hamkor xorijiy oliy taʼlim tashkilotlari bilan muzokaralar oʻtkazib, Tibbiyot fakultetini tashkil etish yuzasidan uzoq muddatli kelishuvga erishish choralarini koʻrsin; (b) Tibbiyot fakultetini tashkil etish loyihasini, shu jumladan, loyihaning texnik-iqtisodiy asosi, konsepsiyasini ishlab chiqish uchun ekspertlar guruhini tashkil etsin. Bunda mahalliy va xorijiy konsalting kompaniyalari jalb etilishiga ruxsat beriladi. 11. Belgilansinki, mazkur qaror ijrosi uchun talab etiladigan mablagʻlar quyidagi tartibda ajratiladi, Tibbiyot fakultetini tashkil etish bilan bogʻliq mablagʻlar bundan mustasno: (a) joriy yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Maktabgacha va maktab taʼlimi vazirligiga ajratiladigan mablagʻlar doirasida; (b) 2026-yildan boshlab har yili Davlat budjeti parametrlarida Maktabgacha va maktab taʼlimi vazirligi uchun respublika budjetidan ajratiladigan xarajatlar mablagʻlar qismida nazarda tutish orqali. 12. Maktabgacha va maktab taʼlimi vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisidagi takliflarni Vazirlar Mahkamasiga kiritsin. 13. Ushbu qarorning ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.